Jong Gauteng-vrou moontlik ontvoerJomi Vermaak. Foto: Twitter Mense in Gauteng word versoek om op die uitkyk te wees vir ŉ wit Polo Vivo, nadat ŉ jong vrou glo omstreeks 14:00 gekaap en ontvoer is. Jomi Vermaak, ‘n 21-jarige vrou, is Maandag glo deur twee of drie mans in Eldoraigne uit haar voertuig gepluk en agter in haar voertuig in gedwing. Die Wierdabrug-gemeenskapspolisiëringsforum (GPF) het die voorval op Twitter bevestig en ŉ beroep op die gemeenskap gedoen om op die uitkyk te wees vir die voertuig, want die vrou is vermoedelik nog in die motor. “Ons het geen idee in watter rigting hulle ry nie. Die vrou het kort na die voorval vinnig met haar pa gepraat en gesê sy ‘oukei’, maar sy het geen idee waar sy is nie. Haar foon is kort daarna afgeskakel. Beamptes probeer tans om haar selfoonsein op te spoor,” het ŉ woordvoerder van die GPF laat weet. Die voertuig se registrasienommer is BD65WDGP. As mense die voertuig sien, moet hulle die polisie skakel by 10111. Lees die opvolgberig hier.